Komitee van Wyk 16 hou praatjie vir vroue | Netwerk24
Komitee van Wyk 16 hou praatjie vir vroue
Deur Elmarine Anthony 21 Oktober 2019 06:00
Van die vroue wat die geleentheid bygewoon het. Voor is Yvonne Lamberts en Felicity Rowland. Middel: Janine Bergstedt, Lamees de Klerk, Elsabe Vermeulen (raadslid), Angela Flink, Jackie Fortuin en Murthel Hattingh. Agter: Sandy Jacobs, Elizabeth Leibrandt, Silomia Meyer, Jehrusia Beneke, Meagan Arrison, Ruchelle Baartman, Jennifer Jacobs, Jo-Anne Kleynhans, Rebecca van Riet, Melany Johannes en Elizabeth Williams.Foto: Elmarine Anthony
Die komitee van wyk 16 in Cloetesville het Saterdag 12 Oktober 'n "let's talk" geleentheid vir ongeveer 40 vroue gehou.
"Die idee is om nie Vrouedag tot 'n sekere maand te beperk nie, maar dat vroue elke dag erken moet word," het Yvonne Lamberts van die komitee gesê.
Die Wyk 16-raadslid, Elsabe Vermeulen, het gesê sulke geleenthede is belangrik sodat vroue mekaar kan help.
'n Vrou het by die geselligheid om verskoning gevra omdat haar seun 'n ander vrou wat ook daar was, se seun met 'n mes gesteek het. "Dit is iets wat ek nog altyd wou doen en ek het vandag daardie geleentheid gekry," het die vrou gesê.
"Ons sit met kwessies soos geslagsgeweld en kindermishandeling en vandag het gegaan oor hoe ons mekaar as vroue kan help, want ons vroue is by magte om iets te kan doen. Ons moet altyd laaste in die ry staan, maar 'n vrou het daai mag en krag om iets binne haar gemeenskap te kan doen," het Vermeulen gesê. Sy het gesê van die vroue is in omstandighede wat hulle nie kan hanteer nie, maar het die geleentheid geneem om uiting te gee oor hul omstandighede.
"Dit spreek boekdele dat die vrou om verskoning gevra het vir bendegeweld."
Die vroue het oor 'n verskeidenheid onderwerpe gepraat, waaronder vriendelikheid, liefde, geduld, vrede en vreugde.
Lamees de Klerk het die volgende oor liefde gesê: "Liefde is soos gom wat alles aanmekaar hou. Jy moet eers jouself liefhê om ander te kan liefhê. Dit het nie perke nie en geld kan nie liefde koop nie. Ons moet liefde toon aan almal met wie ons in aanraking kom."